CBG ร่วง 4% หลังกำไรปี 65 หดตัว 21% โบรกหั่นราคาเป้าเหลือ 105 บ.
CBG ร่วง 4% มาที่ 100.50 บ. หลังรายงานตัวเลขกำไรปี 65 หดตัว 21% โบรกลดคำแนะนำเป็น “ถือ” หั่นราคาเป้าเหลือ 105 บ. จาก 115 บ. พร้อมปรับลดประมาณการกำไรปี 66 ลง 9% สะท้อนการฟื้นตัวของรายได้และ GPM ช้ากว่าคาด
CBG ร่วง 4% หลังกำไรปี 65 หดตัว 21% โบรกลดคำแนะนำเป็น “ถือ” หั่นราคาเป้าเหลือ 105 บ. ปรับลดประมาณการกำไรปี 66 ลง 9%
20 ก.พ. 2566

ผู้สื่อข่าวรายงานว่า วันนี้ (20 ก.พ.66) ราคาหุ้นบริษัท คาราบาวกรุ๊ป จำกัด (มหาชน) หรือ CBG ล่าสุด ณ เวลา 10:10 น. อยู่ที่ระดับ 100.50 บาท ลบ 4.50 บาท หรือ 4.29% สูงสุดที่ระดับ 101.50 บาท ต่ำสุดที่ระดับ 100 บาท ด้วยมูลค่าซื้อขาย 174.42 ล้านบาท โดยราคาหุ้น CBG ปรับตัวลง หลังรายานผลการดำเนินงานงวดปี 65 มีกำไรสุทธิ 2.27 พันล้านบาท ลดลง 21% จากปีก่อนที่มีกำไรสุทธิ 2.88 พันล้านบาท

ด้านบล.ดาโอ (ประเทศไทย) ระบุในบทวิเคราะห์ว่า ได้ปรับคำแนะนำลงเป็น “ถือ” หุ้น CBG และปรับราคาเป้าหมายลงเป็น 105 บาท อิง PER ที่ 36.8 เท่า จากเดิม 115 บาท อิง PER ปี 66 ที่ 36.8 เท่า หลัง CBG รายงานกำไรสุทธิไตรมาส 4/65 ที่ 409 ล้านบาท ลดลง 33% เมื่อเทียบจากปีก่อน และลดลง 14% เมื่อเทียบจากไตรมาสก่อน ต่ำตลาดคาด 21% และบล.ดาโอ (ประเทศไทย) คาด 35%
ทั้งนี้ฝ่ายวิจัยฯ ได้ปรับประมาณการกำไรสุทธิปี 66 ลง 9% เพื่อสะท้อนการฟื้นตัวของรายได้และ GPM ที่ช้ากว่าคาด ประเมินกำไรสุทธิปี 66 ที่ 2,850 ล้านบาท เพิ่มขึ้น 25% เมื่อเทียบจากปีก่อน หนุนโดยรายได้ที่ฟื้นตัวในทุกธุรกิจจากฐานที่ต่ำในปี 65 และ GPM ขยายตัวจากต้นทุนวัตถุดิบ, packaging และพลังงานที่ปรับตัวลดลง สำหรับปี 67 ประเมินกำไรสุทธิที่ 3,271 ล้านบาท เพิ่มขึ้น 15% เมื่อเทียบจากปีก่อน
ขณะที่ราคาหุ้น outperform SET +5% ใน 1 เดือนที่ผ่านมา ปัจจุบัน CBG เทรดอยู่ที่ PER ที่ 36.8 เท่า มองว่าราคาปัจจุบันได้สะท้อนปัจจัยบวกจากการฟื้นตัวของผลประกอบการในปี 66 ไปพอสมควรแล้ว เราแนะนำ “ถือ” จนกว่าจะเห็นการฟื้นตัวของกำไรที่ชัดเจน ตั้งแต่ไตรมาส 2/66 อย่างไรก็ตามยังไม่ได้รวมโครงการปรับลดต้นทุน packaging และโรงงานที่เมียนมาร์ในประมาณการ ซึ่งจะเห็นผลกระทบเชิงบวกชัดเจนในครึ่งหลังปี 66